MARIJINI OBROCI

POTREBNO JE SAMO 120 KN DA BI JEDNOM DJETETU OSIGURALI DNEVNI OBROK!

Magnus MacFarlane-Barrow odrastao je u Argyllu u Škotskoj. Hodočašće u marijansko svetište u Bosni 1983. godine obnovilo je katoličku vjeru Magnusove obitelji i navelo njegove roditelje da pretvore svoj pansion u molitveni centar ili „Obiteljsku kuću molitve“. Magnus i njegov brat Fergus uživali su u krigli piva u svom lokalnom pubu kad su na televiziji vidjeli vijesti o sukobima u Bosni. Osjećali su se potaknutima da pomognu onima koji su patili. Nakon što su većinu noći proveli u razgovoru o načinima na koji mogu pomoći ljudima u Bosni, braća su odlučila organizirati lokalni poziv za pomoć. Hrana, odjeća, lijekovi i novčane donacije su uskoro počeli pristizati u njihov dom. Magnus i Fergus su ugrabili tjedan dana godišnjeg odmora u ribogojilištu, kupili su rabljeni Land Rover i pridružili se konvoju pomoći. Dostavili su doniranu robu u Međugorje u Bosni i Hercegovini, mjestu međunarodnog hodočašća. Bilo je to 1992. Vjerujući da su obavili svoje dobro djelo, Magnus i Fergus vratili su se kući u Argyll očekujući da će nastaviti svoj posao u ribogojilištu. Ali javne donacije su nastavile pristizati i ispunile dom njihovih roditelja robom. Magnus je odlučio ostaviti svoj posao i uzeti godinu dana neplaćenog dopusta. Prodao je svoju kućicu da bi mogao voziti pomoć u Bosnu dok god su ljudi slali donacije. Donacije nisu prestale pristizati i Magnus se nikada nije vratio na svoj stari posao. Uskoro je postalo nužno osnovati registrirano dobrotvorno društvo, Scottish International Relief (SIR).

U razdoblju od 1992 – 2002 isporučen je dobrotvorni iznos od preko 90 milijuna kuna. Tijekom idućih 10 godina, SIR se proširio. Počelo je s izgradnjom domova za napuštenu djecu u Rumunjskoj, pružanjem pomoći oko vraćanja izbjeglica u Liberiju postavljanjem mobilnih klinika i nastavilo se dostavljanjem materijalne pomoći Hrvatskoj i Bosni, kao i financiranjem još mnogo projekata.

\* 2002 g. 200 djece dobiva Marijine obroke.

Magnus je sreo Emmu dok je SIR pružao pomoć protiv gladi u Malaviju. Umirala je od AIDS-a i ležala na podu svoje kolibe okružena sa svoje šestero male djece. Emma je rekla da joj je jedino preostalo moliti se da će netko moći brinuti o njima nakon njezine smrti. Magnus je pitao Edwarda, njezino najstarije dijete, čemu se nada u životu. On je odgovorio jednostavno: „Želio bih imati dovoljno hrane za jesti i moći jednoga dana ići u školu.” Edwardove riječi potaknule su osnivanje Marijinih obroka, koji nastoje kronično gladnoj djeci dati jedan obrok dnevno svakog školskog dana.

\* 2010 g. 400000 djece dobiva Marijine obroke

Magnus je dobio CNN-ovu nagradu Najvećih 10 heroja koju mu je predao holivudski glumac Gerard Butler. Pohvalio je Magnusa zbog njegovog rada i rekao: “Svakoga dana Magnus daje do znanja djeci da su bitna, da je nekome tisućama milja daleko stalo do njih.”

\* 2011 g. 500000 djece dobiva Marijine obroke

Udružili smo snage s dugogodišnjim prijateljima u Malaviju i južnoafričkoj dobrotvornoj organizaciji Gift of the Givers (Darovi darovatelja) da bismo dostavili što više hrane za hitne slučajeve i pomogli održati na životu preko 40.000 gladnih ljudi u Somaliji.

\* 2012 g. 700000 djece dobiva Marijine obroke

Kad je to postao njegov glavni posao, Scottish International Relief je službeno promijenio svoj naziv registrirane dobrotvorne organizacije u Marijini obroci. Marijini obroci okupljaju i poštuju ljude svih vjera i ateiste i žele im pomoći.

\* 2014. g. 900000 djece dobiva Marijine obroke

Broj djece koja primaju Marijine obroke nastavlja rasti zbog velikodušnosti naših podupiratelja. Primičemo se brojci od jednog milijuna djece koja su nahranjena svakog školskog dana.

Marijini obroci danas

Sada hranimo 1,187,104 najsiromašnije djece svijeta svakoga dana kad pohađaju školu. Naš jednostavan ali učinkovit pristup dobio je zamah i danas hranimo djecu u Africi, Aziji, Karipskom otočju, Istočnoj Europi i Južnoj Americi. Marijini obroci također vode dom u Rumunjskoj za mlade s HIV-om koji su bili odbačeni u djetinjstvu.

Više informacija: www.marysmeals.hr